হোমো ইরেক্টাস
হোমো ইরেক্টাসের প্রথম জীবাশ্ম আবিষ্কৃত হয়েছিল ১৮৯১ ও ১৮৯২ সালে ইন্দোনেশিয়ার জাভা দ্বীপে ফরাসি বংশোদ্ভূত ওলন্দাজ সামরিক শল্যচিকিৎসক ওজেন দুবোয়া কর্তৃক। দুবোয়া আসলে মানুষের পূর্বপুরুষদের জীবাশ্ম আবিষ্কারের নির্দিষ্ট লক্ষ্য নিয়েই ইন্দোনেশিয়া গিয়েছিলেন। তার প্রথম আবিষ্কৃত জীবাশ্ম ছিল একটি খুলির ঊর্ধ্বাংশ (স্কাল-ক্যাপ), যা সোলো নদীর তীরে অবস্থিত ত্রিনিল নামক স্থানে পাওয়া যায়। এ কারণে জীবাশ্মটির নাম Trinil 2। এর কয়েক বছর পর একই জায়গা থেকে একটি ফিমার খুঁজে পান। খুলি ও ফিমার থেকে প্রমাণিত হয় যে, তারা দুই পায়ে হাঁটত। তবে প্রথমদিকে তিনি নিশ্চিত হতে পারেন নি এরা মানুষ কি-না, তাই নাম দিয়েছিলেন "Pithecanthropus erectus" অর্থাৎ "সোজা হয়ে হাঁটতে সক্ষম নরবানর"। এ নাম দেয়ার পেছনে মানুষের পূর্বপুরুষ বিষয়ে আর্নস্ট হেকেল'র অনুকল্প অনুপ্রেরণা হিসেবে কাজ করেছিল। তবে আবিষ্কারের প্রথম বছরগুলোতে এ নিয়ে প্রচুর বিতর্ক ছিল এবং অনেকেই একে মানুষের পূর্বপুরুষ হিসেবে মেনে নেন নি।
হাউমেইয়া আবিষ্কার কেন্দ্রিক বিতর্ক
হাউমেইয়া হল ১৯৩০ সালে প্লুটো আবিষ্কারের পর থেকে আইএইউ-স্বীকৃত প্রথম বামন গ্রহ। তবে আবিষ্কারের কৃতিত্ব কে পাবে তা নিয়ে বিতর্কের কারণে বামন গ্রহ হিসেবে এর নামকরণ এবং আনুষ্ঠানিক স্বীকৃতি পেতে বেশ কয়েক বছর বিলম্ব হয়। মাইকেল ই. ব্রাউনের নেতৃত্বে ক্যালিফোর্নিয়া ইনস্টিটিউট অব টেকনোলজি (ক্যালটেক) এর একটি দল প্রথম বস্তুটি দেখতে পায়, তবে জোসে লুইস ওর্টিজ মোরেনোর নেতৃত্বে স্প্যানিশ অপর একটি দল প্রথম এর ঘোষণা দেন, তাই স্বভাবতই তারাই কৃতিত্ব লাভ করবে বলে ধরা হয়।